空中客車A220客機

空中客車A220客機係加拿大龐巴迪宇航集團研製嘅嘅一款中程支線客機。

歷史

2004年，龐巴迪宇航宣佈會研發一款大過CRJ嘅新客機「C系列」，以取代被取消嘅BRJX計劃，預計於2010年投入服務。C系列唔單止係龐巴迪有史以來最大嘅客機，甚至有可能直接同兩大巨頭空中客車同波音嘅窄體客機直接競爭。

2005年4月，龐巴迪宇航宣佈C系列會包含兩種型號：C-110和C-130，載客量分別為110人同130人，機身將由中國航空工業第一集團公司製造。同波音787和空客A350一樣，C系列嘅機身大量採用複合材料，客艙採用3+2座位排列設計，兩部引擎掛喺主翼下面。但係C系列嘅營銷並唔順利，喺發佈之後成年都接唔到訂單。2006年1月31號，龐巴迪宣佈暫停C系列研發工作，但係並無解散研發團隊。

2007年1月31，龐巴迪宣佈恢復C系列嘅研發工作，同年11月確定選用普惠嘅引擎。新推出嘅C系列會有更大嘅窗同行李架，但係耗油量少過對手百分之20，營運成本少百分之15。2008年7月13嘅，龐巴迪喺范堡羅航展道宣佈C系列取得來自漢莎航空嘅30架確認訂單同30架意向訂單，製造原型機嘅工作正式開始。

2013年9月16號上晝09:55，C系列嘅第一架原型機FTV1由魁北克滿地可北邊嘅米拉比爾國際機場進行第一次試飛，12:25完成試飛並平安降落。但係第二年5月29號，FTV1進行緊地面測試嘅時候引擎突然著火，燒到部引擎爛澌，LTV1被迫停飛。014年9月7日，裝上改良版引擎嘅原型機恢復試飛2015年2月27日，CS300原型機首次試飛成功，但係今次意外唔單止令到龐巴迪陷入財政危機，更加令到C系列錯過徂2014年嘅范堡羅航展。

2015年10月29號，魁北克政府宣佈向龐巴迪注資13億加元，換取C系列嘅百分之49.5控股權，以幫助龐巴迪渡過財政難關。

2015年12月18號，喺經過3000個鐘頭嘅試飛之後，CS100客機獲得徂加拿大運輸部嘅適航證書。2016年6月16號，CS100獲得美國聯邦航空管理局同歐洲航空安全局嘅適航證書。6月29號，龐巴迪向瑞士國際航空交付第一架CS100客機。7月15號，CS100執行徂C系列嘅第一班載客航班，由蘇黎世國際機場飛往巴黎戴高樂國際機場。11月28號，龐巴迪向波羅的海航空交付第一架CS300客機。為徂展示CS300客機嘅長途飛行實力，爾架CS300客機由米拉比爾飛到瑞典首都斯德哥爾摩加油之後再飛到拉脫維亞首都里加。2017年8月，龐巴迪向波羅的海航空交付第七架CS300客機嘅時候，客機更加由米拉比爾直飛到里加。

2017年9月，波音向美國商務部提起反傾銷訴訟，指控龐巴迪以遠低於市場價嘅價格向達美航空傾銷C系列客機，嚴重損害波音737系列客機嘅銷路，要求對C系列客機徵收百分之80嘅反傾銷關稅。但係有業內人士指出：波音根本唔製造龐巴迪製造嘅中小型支線客機，而且達美航空已經擺到明話唔買波音737客機。10月7號，美國商務部決定對C系列客機徵收高達百分之300嘅懲罰性關稅。就喺好多人都以為C系列客機會就此黯然退出美國市場嘅時候，情況有徂出乎所有人意料嘅轉變：10月16號，空中客車同龐巴迪達成徂協議：龐巴迪向空中客車轉讓C系列計劃嘅百分之50.01嘅控股權；作為回報，空中客車唔單止會幫龐巴迪推廣同銷售C系列客機，更加會畀龐巴迪用空中客車喺阿拉巴馬慕比爾嘅基地對賣畀美國客戶嘅C系列客機進行最後總裝，以避開美國商務部嘅懲罰性關稅。為徂鄭重其事，龐巴迪特登派出一架CS300原型機飛到圖盧茲，同空中客車嘅A320neo原型機合影。

2018年7月10日，空中客車同龐巴迪喺圖盧茲宣佈：C系列客機改名為「空中客車A220」，旗下兩種型號CS100同CS300分別改名為「A220-100」同「A220-300」。

詳細規格

類:加拿大飛機